Geslepe kalant van Klapperdopland
Die krap wat boom klim!
BO: Die rowerkrap (Birgo latro)
Foto: Dr. James P. McVey, NOAA Sea Grant Program / NOAA
VIR ’n dier wat sy lewe in die see begin het, is hy darem ’n behendige boomklimmer. Maar die rowerkrap sal mos nie die tipiese kreeftegang gaan as hy dit kan verhelp nie!
Twee en ’n halwe eeu lank is stories in Europa vertel van hoe sekere krappe van die eilande in die Indiese Oseaan en Stille Suidsee palmbome klim en klapperdoppe uitmekaarskeur om by die kokosneute se vlesige binneste uit te kom. Na aanleiding hiervan het die groot Sweedse natuurkundige Carolus Linnaeus (1707-'78), wat die stelsel ingevoer het om twee Latynse name aan diere en plante te gee, dié krap selfs Birgo latro genoem. Die latro beteken “rower”.
Die waarheid is egter dat rowerkrappe inderdaad bome klim, maar nie om kokosneute te verrinneweer nie. Hoe lief hulle ook al vir die vrugte van die klapperpalm is—en ondanks hul yslike kloue—is dié skaaldiere eenvoudig nie sterk genoeg om die klapperdoppe oop te breek nie. Hulle klim bloot in die bome in om aan roofvyande te ontsnap of om skaduwee te vind.
REGS: ’n Rowerkrap besig om boom te klim... of is hy eintlik aan die afkom?
Foto deur L-Bit, wat dit kopieregvry (in die openbare domein) verklaar het in die Engelstalige weergawe van die vrye Wikipedia-ensiklopedie
Tog kon die naam “rowerkrap” nie meer gepas gewees het nie. Hulle is naamlik berug vir hul “lang vingers” en daar is al gesien hoe hulle kookgerei en messegoed van kampeerplekke af wegsleep. Moeilik om te glo, maar een het na bewering selfs koers gekies met ’n potjie, ’n ander een met ’n bottel whisky. Het die laasgenoemde skarminkel toe agterna twee rye spore geloop, kan ’n mens wonder... want loop ’n krap nie maar in elk geval só nie?